ออมสินคุยปีนี้กำไรดีมีโบนัส
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

เลอศักดิ์การันตี3เดือนขยายตัว10% ‘ยอดกู้ฝากทำมาหาได้’ถล่มทลาย
โพสต์ทูเดย์ — “เลอศักดิ์” คุยลั่นทุ่งผลดำเนินงานดีทั้งปีเกินเป้า เชื่อกำไรมากกว่า 1.75 หมื่นล้าน แย้มจ่ายโบนัสเพิ่ม เตรียมเสนอคลังปรับผลงานใหม่ในกลางปี
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารเตรียมปรับเป้าหมายผลการดำเนินงานปี 2553 ใหม่ในช่วงกลางปีนี้ เนื่องจากผลการดำเนินงานในช่วง 3 เดือนแรกของปีสามารถขยายสินเชื่อและรับเงินฝากได้ใกล้เคียงกับเป้าหมายที่ตั้งไว้ทั้งปี จึงจำเป็นที่ต้องปรับเพิ่มเพราะมีทิศทางที่ดีขึ้น
ขณะนี้ผลประกอบการในแทบทุกด้านเติบโตมากกว่า 10% ซึ่งถือเป็นระดับเป้าหมายของธนาคารทั้งปี และเกินเป้าขึ้นมามากแล้ว ก็ต้องปรับใหม่ในทิศทางที่ดีขึ้น ซึ่งรายงานให้บริษัท ทริส เรทติ้ง ทราบแล้วในสัปดาห์ที่ผ่านมา สาเหตุที่ผลประกอบการดีเกินคาดมาจากการเข้าไปมีส่วนช่วยกระตุ้นเศรษฐกิจของธนาคารตามนโยบายรัฐบาล
“ผมจะนำเรื่องเข้าหารือกันในที่ประชุมคณะกรรมการเร็วๆ นี้ และจะรายงานให้กระทรวงการคลังรับทราบต่อไป” นายเลอศักดิ์ กล่าว
สำหรับผลการดำเนินงานใน 3 เดือนแรกนั้น สินทรัพย์ของธนาคารอยู่ที่ 1.16 ล้านล้านบาท เพิ่มขึ้นจากสิ้นปี 2552 ซึ่งอยู่ที่ 1.08 ล้านล้านบาท ขณะที่เงินฝากอยู่ที่ 1.002 ล้านล้านบาท เพิ่มขึ้นจากสิ้นปี 2552 ซึ่งอยู่ที่ 9.2 แสนล้านบาท และมียอดสินเชื่อคงค้างอยู่กว่า 8.5 แสนล้านบาท เพิ่มขึ้นจาก 7.8 แสนล้านบาท 
ทั้งนี้ กลุ่มสินเชื่อที่เพิ่มขึ้นส่วนใหญ่เป็นสินเชื่อเพื่อรายย่อย ส่วนหนี้ที่ไม่ก่อให้เกิดรายได้ (เอ็นพีแอล) อยู่ที่ 2.1% จากสิ้นปี 2552 ซึ่งมีอยู่ทั้งสิ้น 2.2%
นายเลอศักดิ์ กล่าวว่า สำหรับการทำกำไรในช่วง 3 เดือนแรกอยู่ที่ 4,500 ล้านบาท เฉลี่ยเดือนละ 1,500 ล้านบาท คาดว่าเมื่อถึงสิ้นปีธนาคารจะมีกำไรไม่ต่ำกว่า 1.75 หมื่นล้านบาท สูงกว่าปีก่อนที่มีกำไรแค่ 1.58 หมื่นล้านบาท
“ถ้ากำไรในระดับนี้คาดว่าจะสามารถจ่ายเงินโบนัสให้พนักงานได้ไม่ต่ำกว่า 5.4 เดือน สูงกว่าปีก่อนที่จ่าย 5.06 เดือน และจะมีรายได้ที่ตั้งส่งเข้าคลังประมาณ 8,000 ล้านบาท โดยในขณะนี้ได้นำส่งไปแล้ว 3,400 ล้านบาท” ผู้อำนวยการธนาคารออมสิน กล่าว
สำหรับสลากออมสินพิเศษ 5 ปี ที่แจกรถเบนซ์ 10 คัน ล่าสุดนั้นมียอดเงินฝากถึง 1.8 แสนล้านบาท คาดว่าจะทะลุ 2.25 แสนล้านบาท หลังจากนี้ธนาคารจะออกสลากออมสินพิเศษ 3 ปีที่ปรับปรุงใหม่ โดยมีรางวัลพิเศษเป็นบ้าน ทองคำแท่ง และเงินสำหรับลงทุนทำร้านค้าสะดวกซื้อ รวมถึงปรับปรุงเงินฝากสงเคราะห์ชีวิต ให้มีความน่าสนใจมากขึ้น